Дзяржаўная ўстанова адукацыі

“Мальскі яслі-сад”

Канспект занятка

**Адукацыйная галіна**

**“Дзіця і грамадства”**

Старшая група

“**Беларуская хатка запрашае”**



**Выхавальнік дашкольнай адуккацыі**

**Шыш Таццяна Віктараўна**

Малі 2019

Канспект занятка па адукацыйнай галіне “Дзіця і грамадства”

Старшая група

“**Беларуская хатка запрашае”**

**Мэта:** азнаямленне дзяцей дашкольнага ўзросту з культурай і традыцыямі беларускага народу.

**Задачы:**

**-** далучаць дзяцей старшай групы да крыніц народных традыцый і звычаяў беларускага народу;

- знаёміць выхаванцаў з прадметамі беларускага побыту;

- пашыраць уяўленні дзяцей аб малых фальклорных жанрах;

- развіваць мову, пазнавальныя працэсы і творчыя здольнасці дзяцей;

- выхоўваць патрыятычныя пачуцці.

**Папаўненне слоўніка:** продкі, пасядзелкі, пруткі, кадушка, сальніца, люлька, абрус, куфар, сурвэтка і інш.

**Папярэдняя работа:** завучванне твораў малых фольклорных жанраў, гульняў, знаёмства з беларускім арнаментам.

**Матэрыял для занятка:** невялікая выстава рамёстваў (вязаныя, упрыгожаныя вышыўкай рэчы, пляценне і інш.).

Ход занятка

**Арганізацыйны момант.**

Выхавальнік чытае **верш “Ветлівыя словы”:**

**“**Калі ласка”, “дзякуй”,”добры дзень” -

Ветлівыя словы чую ад людзей.

Я таксама буду імі даражыць:

З ветлівымі словамі лёгка жыць. *Т.Кляшторная*

- Дзеці вы таксама ведаеце шмат цудоўных, ласкавых і ветлівых слоў. І сёння такія словы вам спатрэбяцца не толькі на занятку, а і ўвогуле на кожны дзень.

**Гульня “Скажы пажаданне”.** Дзеці перадаюць адзін аднаму мячык і гавораць: ”Андрэйка, я жадаю табе на ўвесь дзень поспеху”; “Палінка, я жадаю табе на ўвесь дзень радасці,…дабрыні,…здароўя,…паслухмянасці” і г.д.)

*Выхавальнік:*

- Дзеці, сёння я запрашаю вас у беларускую хату. Тут вы ўбачыце цікавыя і невядомыя вам рэчы. У беларускай хаце будзем разам гуляць, працаваць і весяліцца. Згодны? Ну вось і добра. Прашу ў хату! Дзе цясней, там весялей!

Выхавальнік расказвае пра прыгажосць і ўтульнасць беларускай хаты. Праводзіць экскурсію і гутарку з дзецьмі.

Паслухайце загадку:

Яна галодная –

Хата халодная,

Яна пад’ела –

У хаце пацяплела! (Печ)

- Злева, пры ўваходзе – печ. Яна займае галоўнае месца ў хаце. У ёй пякуць хлеб, гатуюць ежу, на ёй можна спаць. Ад печы ў хату ідзе цяпло. Насупраць печы, каля ўвахода - гаспадарчы куток, ці як яго раней называлі “бабін куток”. Тут знаходзіцца кадушка з вадою, побоч на лаве - драўляныя вёдры, даёнка, каўшы, сальніца.

У хаце, дзе былі маленькія дзеці, раней вісела падвязаная да бэлькі на круках люлька (калыска), над якой маці спявала свайму дзіцяці калыханку (гучыць калыханка ў запісу).

Покуць – чырвоны куток – найбольш пачэснае месца ў хаце. На покуці размешчаны абразы. Тут расшытыя ручнікі (разглядаюць), пучкі свянцоных іржаных каласкоў і траў. На покуці стаіць стол, засланы абрусам, на ім хлеб. Хлеб галоўнае багацце ў хаце.

А ці ведаеце вы прыказкі і прымаўкі пра хлеб?

* Хлеб - усяму галава.
* Будзе дождж ісці, будзе хлеб расці.
* Колас добра не спее, калі сонца не грэе.
* Якая зямля – такі і хлеб.

А з чаго пячэцца хлеб? (адказы дзяцей – з мукі).

А адкуль бярэцца мука?(з зерня).

А з якога зерня атрымліваецца мука для выпякання хлеба? (з жыта, пшаніцы, аўса).

**Гульня “Знайдз зерне для пірага”**

На вялікай талерцы рассыпана зерне пшаніцы, гароху, фасолі. Дзеці павінны выбраць гарох і фасолю ў маленькія талеркі, а зерне пшаніцы застаецца на вялікай талерцы.

Паміж покуццю і гаспадарчым кутком раней стаялі кросны для ткацтва ў хатніх умовах. Да столі падвешвалі “павука” - упрыгожанне з саломы. Лічылася, што ён прыносіць шчасце людзям, якія жывуць у гэтай хаце.

Пачэснае месца ў сялянскай хаце займае куфар. У ім захоўвалася святочнае адзенне і самыя дарагія для гаспадароў рэчы. У даўнія часы нашы продкі (дзядулі і бабулі), закончыўшы палявыя работы і сабраўшы ўвесь ураджай, збіраліся ў такой хаце глыбокай восенню і зімой на так званыя “пасядзелкі”, ці як іх яшчэ называлі “вячоркі”.

На пасядзелкі раней дзяўчаты бралі з сабой прасці кудзелю, часам ніткі - вышываць, вязаць розныя рэчы на прутках. Гаворка была лагоднай, добразычлівай. Часам яна аздаблялася легендамі аб незвычайных здарэннях і нават казкамі. Старэйшыя любілі праверыць кемлівасць малодшых, загадвалі загадкі. Зараз мы паспрабуем уявіць, як жа гэта было раней. (*Выхавальнік запрашае дзяцей сесці на лаўку.)*

Выхавальнік: Сяду каля вас на лаўцы,

Разам з вамі пасяджу.

Загадаю вам загадкі,

Хто хутчэйшы –пагляджу. *Р.Барадулін*

(*Каля лаўкі стаіць кош з гароднінай.)*

1. От бабуля важна села

І глядзіць навокал смела.

У зямлю схавала лапаць,

Як зачэпіш - будзеш плакаць.

Гэта злосная бабуля

Называецца….(цыбуля). *Р. Барадулін*

2. У бабулі родны брат,

Ласкавейшы быццам,

А да слёз давесці рад,

Так, як і сястрыца.

Сам сабе наўме панок,

А прасцей сказаць…(часнок). *Р.Барадулін*

3. Не сыдзе з месца

Ні на крок,

Зарыўшыся ў пярыну.

Цярэбіць ціхі вецярок

Ягоную чупрыну.

Ды выцягнуць з пярыны -

Пачырванее нібы рак.

Вядома, што гэта…(бурак). *Р.Барадулін*

*Выхавальнік:*

- Як добра папрацавалі людзі ўвосень у полі, сабралі багаты ўраджай. Давайце ўспомнім, як гэта было. (Усе становяцца ў карагод і спяваюць песню “Ураджайную”.)

- Малайчынкі! Як хораша і весела ў нас тут на пасядзелках. А ці любіце вы працаваць? Каб дарэмна часу не губляць, давайце, дзеці, працаваць.

**Пальчыкавая гімнастыка “Прыляцелі куры”** (сл. народныя, апрацоўка А.Рашчынскага; дзеці ходзяць па пакоі)

Люлі, люлі, люлі, *Пакачванне рукамі ўнізе*

Прыляцелі куры, *Рухі кісцямі рук -“крыльцы”.*

Селі на варотах *“Фанарыкі “ рукамі.*

У чырвоных ботах. *“Вяртушка” кулачкамі.*

Сталі шчабятаці, *Сцісканне і расцісканне кулачкоў.*

Нечага ім даці.  *Вярчэнне далонямі.*

Дала б я ім бобу, *Пастукванне пальцам аб палец.*

Ды не маю дробу. *Плясканне ў далоні.*

Дала б ім аўсу, *Пастукванне пальцам аб палец.*

Ды не маю каўша. *Плясканне ў далоні.*

Дала б ім грэчкі, *Пастукванне кулачком аб кулачок.*

Каб неслі яечкі. *Плясканне ў далоні.*

- Заўсёды ў людзей жыла павага да працы, жаданне падзяліцца з сябрамі горам і радасцю. Невычарпальнай была народная мудрасць, якая выявілася ў прыказках і прымаўках. Дзеці, можа, вы ведаеце прыказкі і прымаўкі аб працы? (*Выхавальнік знаёміць дзяцей з некаторымі прыказкамі. Дзеці тлумачаць іх сэнс.)*

*- Дзе шчырая праца - там густа, а дзе лянота - там пуста.*

*- Чалавек без працы, што птушка без крылаў.*

*- Хочаш есці калачы, так не сядзі на пячы!*

*- Ногі носяць, а рукі кормяць.*

*Выхавальнік:*

- Збіраліся беларусы на пасядзелках, песні спявалі, танцавалі, працавалі і яшчэ казкі народныя расказвалі. А чаму іх называюць народнымі?

Калі дзеці не могуць правільна адказаць, выхавальнік тлумачыць:

- Таму што ў даўнія часы людзі не ўмелі ні чытаць, ні пісаць і перадавалі казкі адзін аднаму ў вуснай форме.

- А ці любіце вы слухаць казкі? (*Выхавальнік прапануе паслухаць урыўкі са сказак і прыгадаць іх назвы.)*

- Нідзе не была. Нічога не ела, нічога не піла. Толькі як бегла цераз масток, ухапіла кляновы лісток, а як бегла ля крынічкі, ухапіла кропельку вадзічкі…(Каза- манюка.)

- Узяў пан хлопчыка, пасадзіў у кішэню і паехаў. “ Вось, - думае, - добрага аратага нажыў. Гэткага ні ў каго няма. Няхай зайздросцяць мне ўсе паны!” (Сынок-з-кулачок.)

- Жылі мужык і жонка. А дзяцей у іх не было. Жонка бядуе: няма каго ёй калыхаць, няма каго ёй гадаваць…

- Аднаго разу мужык пайшоў у лес, высек з алешыны палена, прынёс да хаты і кажа жонцы: На, калышы. (Піліпка-сынок.)

- Дык як жа мне не плакаць? Жылі мы з лісічкаю блізка адно каля аднаго. Пабудавалі мы сабе хаты. Я – з труску-пяску, а яна - з труску- сняжку. Настала вясна. Яе хатка растала. А мая стаіць як стаяла…(Зайкава хатка.)

*Выхавальнік:*

- Добра мы сёння гулялі, спявалі і працавалі. Ці спадабалася вам хата? А што спадабалася больш за ўсё - рабіць ці гуляць? Дык вось, дзеці, за добрую працу - добрая і платка.

(Дастае з печы пірог. Дзеці дзякуюць.)